
Okresný súd Spišská Nová Ves 11Pc/13/2024 7624202053 15. 05. 2024 JUDr. Júlia Weiserová ECLI:SK:OSSN:2024:7624202053.2
Uznesenie Okresný súd Spišská Nová Ves, v právnej veci navrhovateľa: A. B., nar. XX.XX.XXXX, bytom C. XXX, XXX XX C., proti osobe povinnej z plnenia výživného: D. B., nar. XX.XX.XXXX, bytom E. XXX, XXX XX E., o zvýšenie výživného pre plnoleté dieťa, takto rozhodol: S c h v a ľ u j e sporovými stranami uzavretý zmier v tomto znení: I. Otec D. B., nar. XX.XX.XXXX sa zaväzuje prispievať na výživu syna A. B., nar. XX.XX.XXXX minimálnym zákonným výživným vo výške 30 % zo sumy životného minima na neplnoleté, nezaopatrené dieťa mesačne, počnúc od 01.05.2024, pričom výživné je otec povinný platiť vždy do 20-teho dňa v mesiaci k rukám syna. II. Týmto sa mení rozsudok Okresného súdu Spišská Nová Ves, sp.zn. 13P/283/2006-14 zo dňa 28.11.2006. odôvodnenie: 1. Žalobou doručenou Okresnému súdu Spišská Nová Ves dňa 25.04.2024 sa navrhovateľ domáhal, aby súd zaviazal otca prispievať na jeho výživu minimálnym zákonným výživným vo výške 30 % zo sumy životného minima na neplnoleté, nezaopatrené dieťa mesačne, počnúc od 01.05.2024. 2. Pred otvorením pojednávania vo veci samej došlo medzi účastníkmi k uzavretiu zmieru. Navrhli teda jeho schválenie súdom. 3. Podľa § 148 ods. 1 Civilného sporového poriadku, žalobca a žalovaný môžu uzavrieť zmier. O uzavretie zmieru sa má súd vždy pokúsiť. 4. Podľa § 148 ods. 2 Civilného sporového poriadku, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi. 5. Súd preskúmal účastníkmi navrhovaný zmier a dospel k záveru, že tento je uzavretý v súlade s právnymi predpismi, a preto zmier schválil tak, ako je to uvedené vo výrokovej časti tohto uznesenia. Poučenie: Proti uzneseniu o schválení zmieru nie je prípustné odvolanie (§ 355 ods. 2 Civilného sporového poriadku v spojení s § 357 Civilného sporového poriadku).
Žaloba na obnovu konania je prípustná aj proti právoplatnému uzneseniu, ktorým bol schválený zmier, ak možno dôvody obnovy vzťahovať aj na predpoklady, za ktorých sa zmier schvaľoval (§ 398 Civilného sporového poriadku). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

